কালীপুজো ও ছটপুজোয় চলবে বিশেষ ট্রেন, জানাল পূর্ব রেল

ওয়েব ডেস্ক: দুর্গাপুজোর পর এবার আলোর উৎসব দীপাবলির কাউন্টডাউন শুরু। তার পরেই রয়েছে ছটপুজো। পুজোর ছুটিতে অনেকেই বাইরে বেড়াতে যান, তেমনই অনেকে বাড়িও ফেরেন। সেই কথা মাথায় রেখে কালীপুজো, দিওয়ালি ও ছটপুজো উপলক্ষে বিশেষ ট্রেন চালাবে পূর্ব রেল। হাওড়া, শিয়ালদহের মতো গুরুত্বপূর্ণ স্টেশন থেকেও একাধিক ট্রেন ছাড়বে , এমনটাই জানানো হয়েছে রেলের তরফে।

কালীপুজো, দিওয়ালি ও ছটপুজো উপলক্ষে পূর্ব রেল ৯৫২টি বিশেষ ট্রেন চালাবে। এর মধ্যে দীপাবলির সময়ে চলবে ৩০১টি ট্রেন। ২০ অক্টোবর পর্যন্ত দীপাবলি স্পেশাল এই বিশেষ ট্রেনগুলি চালানো হবে। এর পরে ২১ অক্টোবর থেকে ২৭ অক্টোবর পর্যন্ত ছটপুজো উপলক্ষে চলবে ১৪৪টি বিশেষ ট্রেন। ছটপুজোর পর ২৮ অক্টোবর থেকে ৩০ অক্টোবর পর্যন্ত ৫০৭টি বিশেষ ট্রেন চলবে। বাড়ানো হবে ট্রেনের আসন সংখ্যাও।

আরও পড়ুন: বর্ধমান স্টেশনে হুড়োহুড়িতে পদপিষ্ট ৭, একজনের চোট গুরুতর

রেলের তরফে জানানো হয়েছে, পুজোর আগে যেমন অনেকেই বাড়ি যান, পুজোর সময় অতিরিক্ত ট্রেন চালানোর পরিকল্পনা নিয়েছে পূর্ব রেল। দিওয়ালি ও ছটপুজো স্পেশাল ট্রেন ছাড়বে বাংলার হাওড়া, শিয়ালদহ, কলকাতা, আসানসোল ও মালদা টাউনের মতো গুরুত্বপূর্ণ স্টেশন থেকে। নিউ জলপাইগুড়ি, দিঘা, রক্সৌল, পাটনা, গোরক্ষপুর, মধুবনী, লামডিং, মালতিপুর, আনন্দ বিহার টার্মিনাল, লখনৌ, খাটিপাড়া, ভাদোদরার মতো স্টেশনগুলিতে থামবে এই স্পেশাল ট্রেন।